Dag 34: Recolin nog steeds spoorloos | Netwerk24
Deur Lynn Williams 08 Augustus 2019 19:02
Altesaam 34 dae gelede het Recolin Witbooi (9) in die omgewing van sy ouerhuis in Barcelona in Port Elizabeth vermis geraak.
Dit was Saterdag sy negende verjaardag en die eerste keer dat sy ma, Chriszelda, haar seun se verjaardag sonder hom moes vier.
Recolin Witbooi (9) is al 34 dae lank vermis. Foto: Verskaf
Recolin en twee maats het op 6 Julie glo by 'n dam in Grootkloof, soos die gemeenskap daarna verwys, vis gaan vang.
Hierna het Leon Nel, 'n private forensiese speurder van Cold Cases SA, op sy eie onkoste gehelp om na Recolin te soek.
Nel se soektog is verlede week weens ander werkverpligtinge afgelas.
Maandag het die polisie 'n beboste gebied naby Malabar gefynkam.
Die bos is deurgesoek nadat die familie inligting ontvang het dat 'n seun se lyk glo in die bosse lê. Die soektog het niks opgelewer nie.
Chriszelda het voorheen gesê sy voel raadop en magteloos. Sy sê haar hoop dat sy ooit weer haar seun lewend gaan sien, begin kwyn.